Chawˬ shaˇ poˆ-eu ho caꞈ Htiˬ nah-aˬ, sahˬ phaˬ htiˬ ghaˬ tehꞈ-ehˇ miˇ qhahˬ laꞈ qhoeˇ chah haw-iˇ ngeh, gaˇ ma-ahˇ ho caꞈ aˬ ma hawˇ-eu zaˬ deuˬ-ahˇ mawˇ-euˬ meh. Qhoeˇ ngeh, ho caꞈ aˬ ma qhoeˇ mawˇ "Ngaˬ ha ma zaˬ-ahˇ chaw ba nehˬ laꞈ-awˬ. Ngaˬ ha ma zaˬ-euˬ ghaˇ duˬ dzaˇ poˆ-iˇ-euˬ ngaˬ-euˬ qhaˬ dzeˇ zaˬ-ahˇ aˇ hahˇ neh baꞈ dzaˬ-euˬ meh. Ngaˬ ha ma zaˬ-ahˇ chaw ba nehˬ laꞈ sahˬ phaˬ-oˇ" lehˇ ngoeˇ ngoeˇ-ehˇ shaˇ-eu meh.
Gaˇ kawˆ qhoeˇ-ahˇ ya gaˬ ngeh, sahˬ phaˬ nui ma maˬ saˇ-ehˇ aˇ hahˇ-ahˇ nyehꞈ mi-eu ghaˇ duˬ hawˇ-eu ho caꞈ aˬ ha ma zaˬ-ahˇ maˬ phaˇ sehꞈ-eu ghaˇ duˬ aˬ yawꞈ-euˬ zaˬ qaˆ deuˬ-ahˇ htiˬ poˆ tehꞈ-ehˇ qhehˇ gheh-euˬ meh. Miˇ qhahˬ saˇ kha baˬ da neh sahˬ phaˬ dzaˬ ngeh maˬ khuiˇ dawˇ ngeh maˬ htmˬ-ehˇ shaˬ luꞈ ngeh sahˬ phaˬ zaˬ miˬ ehˇ-eu, "Aˬ da-oˇ, aˬ jeˬ noeˬ shaˬ luꞈ hte. Aˬ buˇ chaw ba nya-eu jeˬ jaˆ naˇ ehˇ nehˬ laꞈ-awˬ." Aˬ da ghaˬ gheh "Aˬ buˇ-oˇ, aˬ da maˬ shiˇ mi naꞈ-ehˇ aˬ dui aˇ jeuˬ laꞈ qhoeˇ ghaˬ qhaˇ qaˆ dzehˬ-eu ghaˬ nehˬ-ehˇ nymˇ dahˬ chawˬ shaˇ baw nehˬ yaꞈ mawꞈ nya" lehˇ ehˇ nehˬ-euˬ meh.
Ehˇ qawꞈ, sahˬ phaˬ zaˬ miˬ-aˬ, aˬ yawꞈ-euˬ aˇ jeuˬ ho caꞈ-ahˇ maˬ yuˇ mawꞈ-eu miˇ neh aˇ jeuˬ nui deuˬ-ahˇ poˆ nehˬ laꞈ-eu ghaˇ duˬ sahˬ phaˬ-ahˇ ehˇ -eu meh. Sahˬ phaˬ qawˬ nui ma tsaˬ-eu miˇ neh yawˬ nah yawꞈ keuˆ laˇ ngeh laꞈ qawˆ haw-eu tsawˇ haˬ jawˇ gaˇ aˬ buˇ qhoeˇ ghaˬ iˇ-awˇ, "Miˇ tsaˬ qhoeˬ taˆ aˬ chawˬ naˆ maˬ tseˇ ghaˬ qaˆ dzehˬ-eu aˬ suˇ ghaˬ-a" lehˇ naˇ haˬ-euˬ meh. Laꞈ qawˆ haw nehˬ-eu ghaˬ ehˇ-eu "Aˬ buˇ-oˇ, ngaˇ siˬ nya-eu-aˬ, miˇ tsaˬ qhoeˇ taˆ aˬ chawˬ naˆ maˬ tseˇ ghaˬ qaˆ dzehˬ-eu ghaˬ-aˬ, nahˇ ma meh" lehˇ ehˇ nehˬ-euˬ meh.
Qhoeˇ naˇ, aˬ buˇ qhoeˇ ghaˬ nahˇ ma jawˇ gaˇ le-awˇ "Miˇ tsaˬ qhoeˇ taˆ ghaˬ qhaˇ qaˆ dzehˬ-eu ghaˬ nawˇ ma loˇ" lehˇ naˇ haˬ-euˬ meh. Nahˇ ma ehˇ-eu "Oˇ, ngaˇ naˆ maˬ tseˇ ghaˬ qaˆ dzehˬ-eu ghaˬ jawˇ meh. Mˬ dmˇ neh chah tsoeˬ gheh naˇ ngaˇ htiˬ jeˬ-iˬ maˬ phaˇ mawˇ nya meh, mˬ dmˇ-aˬ ngaˇ naˆ maˬ tseˇ ghaˬ qaˆ dzehˬ meh" lehˇ ehˇ nehˬ-euˬ meh.
Yawˬ nah yawꞈ phaˇ keuˆ laˇ ngeh, mˬ dmˇ jawˇ gaˇ le-awˇ "Miˇ tsaˬ qhoeˇ taˆ ghaˬ qhaˇ qaˆ dzehˬ-eu ghaˬ nawˇ ma loˇ" leh naˇ haˬ leˇ-eu meh. Mˬ dmˇ gheh "Ngaˇ maˬ ngeuˇ, ngaˇ naˆ maˬ tseˇ ghaˬ qaˆ dzehˬ-eu-aˬ jaˬ lehˇ meh. Jaˬ lehˇ baw laˇ naˇ, ngaˇ htiˬ jeˬ-iˬ maˬ gheh nya-a. Jaˬ lehˇ lehˇ ma hteu-aˬ, nga maꞈ-ahˇ htiˬ qhehˬ naˇ gawˬ jawˬ-ahˇ chiˬ daˆ gheh, htiˬ qhehˬ naˇ ghaˬ lawˬ-ahˇ chiˬ kha gheh, htiˬ poˆ naˆ nga maꞈ yaw khaˬ htiˬ ghaˬ htiˇ ghaˬ nawˬ htehˬ laˇ lehˇ, htiˬ poˆ naˆ maˬ khamˬ choeˇ naˇ uˬ jeˬ jeˬ ma jeˬ-awˇ htiˬ ghaˬ htiˇ ghaˬ ya deuˆ cheh cheh, htiˬ poˆ naˆ uˬ yehˇ loꞈ-ehˇ iˇ shoi qawꞈ ya shoi kha gheh-eu meh. Qhoeˇ miˇ neh ghaˬ qaˆ dzehˬ-eu jaˬ lehˇ jawˇ gaˇ iˇ-awˬ lehˇ mˬ dmˇ ehˇ nehˬ-euˬ meh.
Sahˬ phaˬ aˬ buˇ qawꞈ jaˬ lehˇ jawˇ gaˇ yaw khawˇ-ehˇ iˇ-awˇ "Miˇ tsaˬ qhoeˇ taˆ nawˇ ghaˬ qhaˇ qaˆ dzehˬ-eu ghaˬ ma loˇ" lehˇ naˇ haˬ-euˬ  meh. "Oˇ, ngaˇ maˬ ngeuˇ de. Ngaˇ naˆ maˬ tseˇ ghaˬ qaˆ dzehˬ-eu ghaˬ gawˬ jawˇ meh. Ngaˇ iˇ-eu gaˇ ma-ahˇ aˬ yawꞈ jawˇ tsoeˬ naˇ ngaˇ maˬ phaˇ luˆ doˆ nya meh. Qhoeˇ miˇ neh gawˬ jawˬ jawˇ gaˇ nawˇ iˇ-awˬ" lehˇ jaˬ lehˇ ehˇ nehˬ-euˬ meh.
Gawˬ jawˬ jawˇ gaˇ phaˇ le-awˇ phaˇ naˇ haˬ leˇ-euˬ meh. Gawˬ jawˬ ehˇ-eu "Ngaˇ ghaˬ qhaˇ qaˆ dzehˬ-eu ghaˬ maˬ ngeuˇ. Ngaˇ naˆ maˬ tseˇ ghaˬ qaˆ dzehˬ-eu ghaˬ mawˇ neˇ meh. Mawˇ neˇ uˬ choeˇ neh ngaˬ-ahˇ htahˬ laˇ naˇ, htahˬ meuˇ htahˬ loeˇ jiˇ nya meh. Qhoeˇ miˇ neh mawˇ neˇ jawˇ gaˇ iˇ-awˬ" lehˇ gawˬ jawˬ ehˇ nehˬ-euˬ meh.
Mehˬ hu phaw deuˬ-ahˇ naˇ haˬ laꞈ-euˬ loꞈ-ehˇ mawˇ neˇ jawˇ gaˇ iˇ keuˆ naˇ "Mawˇ neˇ-oˇ, nawˇ ghaˬ qhaˇ qaˆ dzehˬ-euˬ ghaˬ maˬ ngeuˇ loˇ. Ngaˬ-ahˇ jaˬ myawꞈ htaˬ myawꞈ de" lehˇ ehˇ nehˬ-euˬ meh. Mawˇ neˇ gheh "Aˇ... ngaˇ aˬ joˆ-ehˇ ngeuˇ phaˬ nga. Ngaˇ aˇ caˆ naˆ maˬ tseˇ ghaˬ maˬ qaˆ dzehˬ-a. Aˇ caꞈ ngaˬ-ahˇ sheuˬ-awˇ tsawˇ haˬ jawˇ gaˇ sheuˬ keuˆ naˇ tsawˇ haˬ qhaˇ qhehˇ-eu ngaˇ ya mˇ meh. Htiˬ poˆ naˆ aˇ bawˇ dawˬ phehˬ-ahˇ paꞈ tawꞈ-awˇ bi jawˇ laꞈ naˇ qawꞈ htiˬ nah nah ga ni qhoeˇ loꞈ-ehˇ ya jawˇ meh. Htiˬ jeˬ-iˬ maˬ gheh nya-a. Qhoeˇ miˇ neh aˇ caˆ jawˇ gaˇ iˇ-awˬ" lehˇ mawˇ neˇ ehˇ nehˬ-euˬ meh.
Sahˬ phaˬ zaˬ miˬ gheh aˇ caˆ jawˇ gaˇ phaˇ iˇ-awˇ aˬ myah myah loꞈ-ehˇ phaˇ naˇ haˬ ngeh, aˇ caˆ ehˇ-eu "Aˇ... miˇ tsaˬ qhoeˇ taˆ ghaˬ qhaˇ qaˆ dzehˬ-euˬ-aˬ, ngaˇ maˬ ngeuˇ. Ngaˇ naˆ maˬ tseˇ ghaˬ qaˆ dzehˬ-euˬ ghaˬ-aˬ, ho caꞈ meh. Aˬ yawꞈ neh kawꞈ naˇ ngaˇ gheh yaw tcehˆ yaw lehˆ-ehˇ ya pyeuꞈ jiˇ meh. Htiˬ jeˬ-iˬ maˬ gheh nya-a. Nawˇ aˬ yawꞈ-ahˇ mawˇ-iˇ-awˬ" lehˇ ehˇ qoꞈ nehˬ-euˬ meh.
Aˇ saˬ saˬ laˇ ngeh, sahˬ phaˬ zaˬ miˬ-aˬ, ho caꞈ jawˇ gaˇ phaˇ ya ghoꞈ qoꞈ-iˇ-awˇ aˬ yawꞈ-euˬ aˬ da neh nui ma tsaˬ htaˬ-euˬ ghaˬ nehˬ-ehˇ yuˇ-eu ghaˇ duˬ noeˬ tcehˆ-euˬ meh. Sahˬ phaˬ qawꞈ ni laˬ qhaˬ chehˇ dui dui-awˇ, miˇ qhahˬ qhahˬ lah ni bi dzaˬ bi dawˇ-eu ghaˇ duˬ khuˇ gaˬ keuˆ-euˬ meh. Miˇ qhahˬ zaˬ deuˬ qawꞈ oeˇ mˇ baˇ gaˇ bi dzaˬ bi dawˇ-eu ghaˇ duˬ uˬ ciꞈ uˬ shawˬ-ehˇ, aˇ siˬ aˇ lu deuˬ poˆ poˆ-ehˇ chehˇ gha dui dui luꞈ meh. Qhoeˇ miˇ neh iˬ nah keuˆ ni ho caꞈ deuˬ-aˬ, uˬ ciˆ phaw keuˆ ni laꞈ nyiˇ doˆ-iˇ doˆ-iˇ-ehˇ dzaˇ poˆ dzaˬ-eu meh.